《登妙峰》
清代·冯志沂

长松偃蹇山厜㕒，倚空矗立如悬梯。回旋三百六十级，绝顶上悬浮云齐。

我来山下日卓午，林风飒飒篮舆欹。忽如舟行上急濑，长篙巨石相撑支。

蜿蜒一线入空碧，后迷来径前无蹊。舆夫邪许亦良苦，据石憩暂还嗟咨。

平生觌面等胡越，此际相倚同安危。敛昏阶尽得峰顶，入寺再拜潜致词。

自知赋命甚穷薄，此行无恙邀神施。世途杳杳未遍历，苟免颠越无他祈。

登舆却走下绝壑，微茫夜色迷东西。峰头镫火出天半，繁星掩映交参差。

归途惘惘若梦寐，济胜无具良自嗤。黄尘乌帽固为苦，布袜青鞋宁独宜。

此生位置任天意，倒身一卧忘饥疲。

作者简介：（?—1867）清山西代州人，字鲁川。道光十六年进士，官终安徽徽宁池太道。以清静治民，不阿上司。卒时行箧仅书千卷。有《微尚斋诗文集》。